Године 1926. коначно је угушена Басмачи побуна, након чега је у региону покренута социјалистичка трансформација друштва. Између 1926. и 1929. године достигнута је предратна производња у пољопривреди и подстакнута већа продукција памука. Почетком 1929. године прорадиле су прве електране у већим градовима Душанбеу, Хоџенту, Канибадаму и Костакозу. Фебруара 1931. године, започела је градња прве, велике хидроелектране Варзоб у републици, са капацитетом од 7.500 киловата. Подстакнуто је и вађење нафте, производња горива, хране, као и развој лаке индустрије.